Agt maande oue baba sterf ná aanrandingDie huis in Bonteheuwel waar Levy vermoedelik ‘n geruime tyd lank aangerand is. (Foto: Verskaf) ’n Egpaar van Bonteheuwel staan tereg op aanklagte van moord nadat hul agt maande oue babaseuntjie verlede week aan veelvuldige beserings in ’n hospitaal beswyk het. Klein Levy Isaacs het kopbeserings, inwendige beserings, kneusplekke en bytmerke opgedoen voordat hy Vrydag in ’n hospitaal dood is. Ricardo en Catherine Isaacs, onderskeidelik 32 en 31 jaar oud, is kort ná die baba se dood in hegtenis geneem en het Maandag in die landdroshof in Bishop Lavis verskyn, sê Eric Ntabazalila, woordvoerder van die Nasionale Vervolgingsgesag (NVG). Die huis in Bonteheuwel waar Levy vermoedelik ‘n geruime tyd lank aangerand is. (Foto: Verskaf) Angus McKenzie, wyksraadslid vir Bonteheuwel, het intussen sy skok oor die moord uitgespreek. “’n Agt maande oue kind is só erg aangerand dat hy nie meer met ons is nie… Ek is geskok, hartseer platgeslaan en gewalg.” Daar word vermoed dat Levy geruime tyd tuis aangerand is. McKenzie het die huis besoek waar Levy saam met sy ouers gewoon het. Die egpaar sal weer op 22 Januarie in die hof verskyn wanneer hulle na verwagting aansoek om borgtog sal doen. Die staat gaan borgtog teenstaan.